|  |  |
| --- | --- |
|   | **Rēzeknes novada DOME**Reģ.Nr.90009112679Atbrīvošanas aleja 95A, Rēzekne, LV – 4601,Tel. 646 22238; 646 22231, Fax. 646 25935,E–pasts: info@rdc.lvInformācija internetā: <http://www.rezeknesnovads.lv> |

**APSTIPRINĀTI**

Rēzeknes novada domes

2018.gada 19.jūlija sēdē

(protokols Nr.16, 2.§)

Jaunā redakcijā

Rēzeknes novada Domes

2019.gada 2.maija sēdē

(protokols Nr. 10, 4.§)

**Rēzeknes novada pašvaldības 2018.gada 19.jūlija noteikumi Nr.32**

**„Kārtība, kādā Rēzeknes novada vidusskolās tiek organizēta „B” kategorijas autovadītāju teorētiskā un praktiskā apmācība,**

**kā arī autovadītāja apliecības iegūšana”**

(*noteikumi grozīti ar grozījumiem, kas izdarīti ar Rēzeknes novada domes 2019.gada 2maija lēmumu „Par grozījumiem Rēzeknes novada pašvaldības 2018.gada 19.jūlija noteikumos Nr.32 „Kārtība, kādā Rēzeknes novada vidusskolās tiek organizēta „B” kategorijas autovadītāju teorētiskā un praktiskā apmācība,*

*kā arī autovadītāja apliecības iegūšana”,*

*kas stājas spēkā 2019.gada 7.maijā),*

 Izdoti saskaņā ar likuma „Par pašvaldībām”

41.panta pirmās daļas 2.punktu

**I. Vispārīgie jautājumi**

1. Šie noteikumi nosaka kārtību, kādā tiek organizēta „B” kategorijas autovadītāju teorētiskā un praktiskā apmācība, kā arī autovadītāja apliecības iegūšana Rēzeknes novada pašvaldības vidusskolās. Kārtējā mācību gadā apmācības tiek organizētas tajās vidusskolās, kurās no divus mācību gadus iepriekšējās apmācības grupas dalībniekiem vismaz 50% dalībnieku līdz kārtējā gada 1.jūnijam ir ieguvuši “B” kategorijas autovadītāja apliecības, ko apliecina vidusskolu iesniegtās atskaites uz 1.jūniju. To vidusskolu, kurās apmācības kārtējā mācību gadā netiek organizētas, izglītojamie var pieteikties apmācības grupai citā vidusskolā, rakstot iesniegumu Izglītības pārvaldes vadītājam līdz kārtējā gada 15.jūnijam.

(*Papildināts ar grozījumiem, kas izdarīti ar Rēzeknes novada pašvaldības 2019.gada 2.maija Domes sēdes lēmumu, kas stājās spēkā 2019.gada 7.maijā*).

1. Noteikumi ir Rēzeknes novada domes (turpmāk - dome) pieņemts iekšējs normatīvs akts.

**II. „B” kategorijas autovadītāju teorētiskās un praktiskās apmācības,**

**pirmās palīdzības apmācības organizēšana**

1. „B” kategorijas autovadītāju teorētiskās un praktiskās apmācības, pirmās palīdzības apmācības organizēšanu veic pretendenti, kuri ir uzvarējuši Rēzeknes novada pašvaldības izsludinātajā konkrētajā iepirkumā atbilstoši iepirkuma nolikumam.
2. Uzsākot apmācības, uzvarējošais pretendents (turpmāk tekstā – Pretendents) iepazīstina skolēnus ar apmācības kārtību un „B” kategorijas transportlīdzekļa vadītāja kvalifikācijas iegūšanas kārtību, izsniedz skolēniem apmācību programmas īstenošanas plānu un nodarbību grafiku visam apmācību periodam (aktualizējot to pēc nepieciešamības), kā arī saskaņā ar izglītības iestādes vadītāja rīkojumu, norādot vārdu, uzvārdu, klasi, personas kodu, iekļauj skolēnus apmācāmo personu sarakstā.
3. Ne vēlāk kā 5 (piecu) darba dienu laikā pēc apmācību uzsākšanas, Pretendents elektroniski nosūta pasūtītājam apliecinājumu par mācību grupas reģistrēšanu Ceļu satiksmes drošības direkcijā (turpmāk – CSDD).
4. Pretendents nodrošina teorētisko apmācību, t.sk. konsultācijas, izdales materiālus un teorētisko ieskaiti – kursa apjoms atbilstoši Ministru kabineta 2010.gada 13.aprīļa noteikumiem Nr.358 „Noteikumi par transportlīdzekļu vadītāju apmācību un transportlīdzekļu vadītāju apmācības programmām” (turpmāk – MK noteikumi Nr.358) – 55 (piecdesmit piecas) akadēmiskās stundas, organizējot apmācības grupās pēc mācību stundām darba dienās, saņem Ceļu satiksmes drošības direkcijā (turpmāk – CSDD) mācību karti un reģistrē mācību grupas. Dalībnieku skaits vienā grupā nepārsniedz 30 skolēnus, t.n., ka pretendents teorētisko apmācību grupā bez vidusskolēniem drīkst ietvert arī citus interesentus pēc saviem ieskatiem.
5. Pretendents nodrošina individuālas praktiskās braukšanas nodarbības ar autoskolas mācību transportlīdzekļiem – 21 (divdesmit vienu) akadēmisko stundu, t.sk. vienu mācību stundu praktiskās braukšanas pārbaudei skolā. Individuālas praktiskās braukšanas nodarbības ar autoskolas mācību transportlīdzekļiem tiek nodrošinātas attiecīgajā apdzīvotajā vietā, kurā atrodas vidusskola, un Rēzeknes pilsētā. Organizējot praktiskās braukšanas nodarbības, Pretendents nodrošina nodarbību sākumu un noslēgumu konkrētajā vidusskolā.
6. Pretendents nodrošina skolēniem pirmās palīdzības pamatzināšanu apguves 12 mācību stundu kursu ar rakstisku teorētisko un praktisko triju stundu zināšanu pārbaudi atbilstoši Ministru kabineta 2012.gada 14.augusta noteikumiem Nr.557 „Noteikumi par apmācību pirmās palīdzības sniegšanā”.
7. Pretendents nodrošina materiāli tehnisko bāzi, t.sk. mācību un izdales materiālus, izglītības programmas īstenošanas plānu un nodarbību grafiku. Katra vidusskola piedāvā telpas, kurās ir galdi, krēsli, magnētiskā tāfele, Interneta pieslēguma iespējas, nepieciešamības gadījumā skola var piedāvāt arī datoru un projektoru.
8. Ja skolēns, ievērojot visas apmācības programmā ietvertās prasības, pēc apmācības pabeigšanas nav nokārtojis izglītības iestādē organizēto noslēguma pārbaudījumu, viņš par saviem līdzekļiem atkārtoti kārto noslēguma pārbaudījumu, kā arī apmaksā papildu apmācību, ja tāda nepieciešama. Speciālie nosacījumi: Pretendentam pēc nepieciešamības būs jānodrošina skolēniem papildus individuālas praktiskās braukšanas nodarbības par iepirkuma piedāvājumā norādīto cenu.
9. „B” kategorijas autovadītāju teorētiskās un praktiskās apmācības notiek katru mācību gadu kārtējā mācību gada ietvaros. Vidusskolas „B” kategorijas autovadītāju teorētisko un praktisko apmācību piedāvā tiem vidusskolēniem, kuriem līdz nākamā mācību gada sākumam (ieskaitot 31.augustu) paliek 18 (astoņpadsmit) gadi,kā arī visiem 12.klases skolēniem. Skolu direktori katru gadu līdz 31.maijam iesniedz Izglītības pārvaldē nākošā mācību gada apmācībai pakļauto skolēnu sarakstu, norādot vārdu, uzvārdu, personas kodu. Pašvaldība neapmaksā atkārtotu apmācību tiem 10. un 11.klašu skolēniem, kuriem mācības vienreiz jau ir bijušas apmaksātas, ja viņi pēc apmācības neiegūst vadītāja apliecību, bet vēlas iziet atkārtotas apmācības 11. un/vai 12.klasē.

**III. Medicīnisko izziņu saņemšana un apmaksa**

1. Medicīnisko izziņu katrs apmācāmais saņem pēc iespējas dzīvesvietai tuvākajā medicīnas iestādē.
2. Apmaksu par medicīnisko izziņu katrs veic pats. Maksājuma kvīts, uz kuras norādīts personas vārds, uzvārds, personas kods, kopā ar iesniegumu (1.Pielikums) iesniedzama apmaksai 2(divu) nedēļu laikā pēc medicīniskās izziņas saņemšanas Rēzeknes novada pašvaldības Izglītības pārvaldē.
3. Vidusskolēniem, kuriem ir atvērts savs konts bankā, apmaksājamā summa tiek pārskaitīta ar bezskaidras naudas norēķiniem. Ja vidusskolēnam nav sava personiskā konta bankā, apmaksājamā summa tiek samaksāta skaidrā naudā pēc iesnieguma vizēšanas. Vizēšanu veic Izglītības pārvalde.

**IV. Ceļu satiksmes drošības direkcijā veikto maksājumu apmaksa**

1. Pretendents sadarbībā ar CSDD nodrošina skolēniem iespēju vienu reizi kārtot „B” kategorijas autovadītāja kvalifikācijas iegūšanas eksāmenu autovadītāju kvalifikācijas apliecības iegūšanai pēc 10.janvāra. Ja teorētisko un/vai praktisko eksāmenu vidusskolēns nenokārto, par papildus kārtošanas iespējām ar CSDD vienojas pats.
2. Vidusskolēni CSDD veic sekojošus maksājumus:
	1. apmaksu par braukšanas mācību atļauju;
	2. apmaksu par teorētisko un praktisko eksāmenu;
	3. apmaksu par vadītāja apliecības izsniegšanu.
3. Visas apmaksas CSDD katrs vidusskolēns veic par saviem līdzekļiem.
4. Rēzeknes novada pašvaldība CSDD skolēnu veiktos maksājumus apmaksā sekojošām vidusskolēnu kategorijām un sekojošos apmēros:
	1. Rēzeknes novadā deklarētajiem un faktiski dzīvojošajiem, kuru ģimenes saņem GMI (garantētā minimālā ienākuma) pabalstu vai arī ir no daudzbērnu ģimenēm, vai dzīvo audžuģimenēs, vai ir aizbildniecībā– 100% apmērā;
	2. Rēzeknes novadā deklarētajiem un faktiski dzīvojošajiem, kuru ģimenei piemērots trūcīgās ģimenes statuss – 75% apmērā;
	3. Rēzeknes novadā deklarētajiem un faktiski dzīvojošajiem, kuru ģimenei piemērots maznodrošinātās ģimenes statuss – 50% apmērā.
5. Maksājuma kvīti, uz kuras norādīts personas vārds, uzvārds, personas kods, kopā ar iesniegumu (2.Pielikums) 2(divu) nedēļu laikā pēc attiecīgās samaksas CSDD veikšanas šo noteikumu 20.punktā minētie skolēni iesniedz apmaksai Rēzeknes novada pašvaldības Izglītības pārvaldē. Vidusskolēniem, kuriem ir atvērts savs konts bankā, apmaksājamā summa tiek pārskaitīta ar bezskaidras naudas norēķiniem. Ja vidusskolēnam nav sava personiskā konta bankā, apmaksājamā summa tiek samaksāta skaidrā naudā pēc iesnieguma vizēšanas. Vizēšanu veic Izglītības pārvalde un Sociālais dienests.

**V. „B” kategorijas autovadītāju teorētiskās un praktiskās apmācības pretendentu informēšana un vecāku atbildība**

1. Rēzeknes novada pašvaldība pilnvaro izglītības iestādes vadītāju iepazīstināt ar šiem noteikumiem katru „B” kategorijas autovadītāju teorētiskai un praktiskai apmācībai pakļauto skolēnu un vismaz vienu no skolēna vecākiem un Rēzeknes novada pašvaldības vārdā ar vienu no vecākiem noslēgt līgumu, saskaņā ar šo noteikumu 3.pielikumu. Līgumā tiek paredzēta skolēnu vecāku atbildība gadījumā, ja skolēns pēc mācību gada beigām vai pēc 18 (astoņpadsmit) gadu sasniegšanas nav ieguvis „B” kategorijas autovadītāja apliecību, – vecāku pienākums atmaksāt pašvaldībai visus ar attiecīgā skolēna apmācību saistītus un citus skolēnam apmaksātos izdevumus. Ja izglītojamais ir pilngadīgs, tad līgumu var slēgt arī ar izglītojamo. Līguma slēgšana neattiecas uz bērniem-bāreņiem un bez vecāku gādības palikušajiem bērniem.
2. Līgumus ar vecākiem izglītības iestādes vadītājs slēdz katru gadu līdz 15.septembrim, apmācības tiek uzsāktas ne agrāk kā ar 15.oktobri. Izglītības iestādes vadītājs nodrošina vecāku parakstu līgumā savā vai vadītāja pilnvarotas personas klātbūtnē.

Domes priekšsēdētājs M.Švarcs